**2. Μέρη της ψυχής και είδη των αρετών (ΗΝ ΙΙ 1 1103 a 14-18)**

Πλάτων: τριχοτόμηση και διχοτόμηση της ψυχής, *Πολιτεία*: λογιστικό, θυμοειδές, επιθυμητικό. *Τίμαιος*: αθάνατο (λογιστικό), θνητό (θυμοειδές και επιθυμητικό).

Αριστοτέλης: η ψυχή έχει λειτουργίες, όχι μέρη. Θρεπτική ικανότητα, αισθητηριακή, επιθυμητική, κινητική, διανοητική. Αλλά σε ηθκό πλαίσιο: έλλογο ή λογικό μέρος και άλογο μέρος. Άλογο: χωρίζεται σε δύο μέρη: αφενός (1) η φυτική λειτουργία, κοινή στα φυτά, στα ζώα και στον άνθρωπο, αφετέρου (2) η επιθυμητική λειτουργία, η οποία είναι αποτέλεσμα της αισθητηριακής. Δεν μετέχει στον λόγο αλλά μπορεί να υπακούει σε αυτόν. Ενδιάμεσο ή κοινό μέρος: η αισθητηριακή λειτουργία. Λογικό μέρος: διανοητική λειτουργία που μας λέει τι να επιδιώκουμε και τι να αποφεύγουμε. Επιτακτική δύναμη, όπως η πολιτική επιστήμη.

Αρετές: δραστηριότητες της ψυχής σύμφωνα με την αρετή. Αρετή: αριστεία.

Είδη αρετών: Ηθικές αρετές και διανοητικές αρετές. Τα δύο είδη των αρετών αντιστοιχούν κατά το μάλλον ή ήττον στα δύο μέρη τα οποία έχει διακρίνει ο Αριστοτέλης εντός της ψυχής. Το έλλογο και το άλογο. Είναι προφανές ότι οι φυτικές λειτουργίες του σώματος είναι ηθικά αδιάφορες.

«Δεδομένου ότι η αρετή είναι διττή, αρετή διανοητική και αρετή ηθική, η πρώτη δηνιουργείται και αναπτύσσεται, ως επί το πλείστον, από τη διδασκαλία (γι’ αυτό, ακριβώς, χρειάζεται εμπειρία και χρόνο), ενώ η δεύτερη δημιουργείται από τη συνήθεια, το έθος, από το οποίο πήρε και το όνομά της, με μια μικρή παρέκκλιση.»

Ηθικές: του χαρακτήρα.

Πρόβλημα. Οι διανοητικές αρετές προϋποθέτουν γνώση της αιτίας. Οι ηθικές αρετές στηρίζονται στην συνήθεια. Ωστόσο, και οι διανοητικές αρετές είναι έξεις, δεν αρκεί να ξέρεις γιατί μία πράξη είναι καλή και μία κακή, πρέπει να συνηθίσεις να επιδιώκεις την ενάρετη πράξη και να αποφεύγεις την αντίθετη. Από την άλλη, και οι ηθικές αρετές προϋποθέτουν κάποιου είδους διδασκαλία και εμπειρία, παρόλο που δεν διαθέτουν πλήρη εξήγηση του γιατί πρέπει να τις επιδιώκουμε.

**3. Η σχέση της αρετής με την ηδονή (ΗΝ ΙΙ 2-3 1104 a 33-1104 b 5)**

«Θα πρέπει να εκλαμβάνουμε την ηδονή και τη λύπη που επικάθονται στις δραστηριότητες των ανθρώπων ως ένδειξη για τις έξεις τους».

Η ηδονή και η λύπη λειτουργούν ως κριτήρια για το αν είμαστε πράγματι ηθικοί. Αυτός που πράττει ηθικά αισθάνεται χαρά από την πράξη του, ακόμα κι αν δεν ξέρει γιατί η ενάρετη πράξη είναι ανώτερη από μια μη ενάρετη. Π.χ. το παιδί που βοηθάει έναν συμμαθητή.

Οι ηθικές αρετές αναγνωρίζονται ως: (α) φυσικές, (β) εθιστές, (γ) κύριες. Φυσικές είναι οι τάσεις που έχουν οι άνθρωποι από τη φύση τους. Π.χ. τα παιδιά από μόνα τους ούτε ψέματα λένε, ούτε βασανίζουν ζώα, κ.λπ. Εθιστές είναι αυτές που προέρχονται από συνήθεια, μας τις μαθαίνει ο περίγυρος, οι γονείς, οι δάσκαλοι. Επιβραβεύοντάς μας μας μαθαίνουν να μας αρέσουν οι συγκεκριμένες δίκαιες πράξεις.

Κύρια είναι η κατεξοχήν αρετή, με την πλήρη σημασία της λέξης. Συνίσταται στο να πράττω ενάρετα επειδή γνωρίζω την αιτία, δηλαδή το λόγο για τον οποίο πρέπει να πράττω έτσι και όχι αλλιώς. Αυτή η τελευταία, η κύρια αρετή, μπορεί να αντιταχθεί στις άλλες δύο επειδή ετούτη απαιτεί συμφωνία με τον λόγο, το έλλογο μέρος μας και ως εκ τούτου μπορεί να σταθεί ενάντια στις φυσικές μας τάσεις ή/και σε λανθασμένες συνήθειες που μας έχουν δοθεί από την οικογένεια, το σχολείο, την πόλη στην οποία ζούμε.

«Οι άνθρωποι γίνονται ενάρετοι μέσω τριών πραγμάτων, και αυτά τα τρία πράγματα είναι: η φύση, η συνήθεια, ο λόγος.»

«Μόνον αυτός (ο άνθρωπος) έχει λόγο. Ώστε αυτά τα τρία θα πρέπει να συμφωνούν μεταξύ τους. Γιατί οι άνθρωποι κάνουν πολλά πράγματα ενάντια στη συνήθεια και ενάντια στη φύση, αλλά με αιτία τον λόγο, αν πειστούν ότι είναι καλύτερο να είναι με άλλον τρόπο.» (Πολιτικά VII 13, 1332 a 38-1332 b 8. Κόντος σ. 76)

**4. Πώς επιλέγουμε να πράξουμε ενάρετα**

«δεδομένου ότι τρία είναι τα πράγματα που οδηγούν στις επιλογές μας και τρία εκείνα που οδηγούν στο να αποφεύγουμε κάτι, από τη μια το ηθικά όμορφο, το συμφέρον και το ηδύ, από την άλλη τα αντίθετά τους, το ηθικά άσχημο, το βλαβερό και το λυπηρό, αυτά είναι τα πράγματα που ο αγαθός τα κατορθώνει και ως προς τα οποία ο κακός σφάλλει, ιδιαίτερα δε σε ό,τι αφορά την ηδονή.» (ΗΝ ΙΙ 3, 1104 b 30-34)

Αυτό σημαίνει ότι χρειαζόμαστε κάποιους γνώμονες που μας επιτρέπουν να επιλέξουμε το πραγματικό αγαθό και όχι το φαινομενικό – διότι δεν υπάρχει αμφιβολία ότι ο κακός επιλέγει αυτό που του φαίνεται αγαθό. Επιλέγουμε μέσω της βούλησης:

«Η βούληση έχει ως αντικείμενο τον σκοπό, αλλά οι μεν νομίζουν ότι έχει ως αντικείμενο το αγαθό, οι δε το φαινομενικό αγαθό.

Στον μεν εξαίρετο άνθρωπο [αντικείμενο της βούλησης] είναι το αληθινό αντικείμενο της βούλησης, στον δε φαύλο, το οτιδήποτε, όπως ακριβώς συμβαίνει και με τα σώματα: για όσα σώματα βρίσκονται σε καλή κατάσταση υγιεινά είναι εκείνα που είναι πράγματι υγιεινά, για όσα είναι άρρωστα, άλλα πράγματα […]

Γιατί ο εξαίρετος άνθρωπος (σπουδαίος) κρίνει τα πάντα σωστά και σε καθετί του εμφανίζεται αυτό που είναι αληθινό. Γιατί αναφορικά με κάθε έξη, κάποια πράγματα της ιδιάζουν ως όμορφα και ηδονικά, και **ο εξαίρετος άνθρωπος διαφέρει στον μέγιστο βαθμό, ως προς το ότι μπορεί να βλέπει σε όλα το αληθινό, σαν να είναι κανόνας και μέτρο γι’ αυτά.**

Στην περίπτωση των πολλών, ωστόσο, η παραπλάνηση φαίνεται να προκύπτει εξαιτίας της ηδονής, γιατί αυτή φαίνεται να συνιστά αγαθό όταν δεν είναι» (ΗΝ ΙΙΙ 4, 1113 a 15- b 2. Κόντος, σ. 81-82)

Η βούληση είναι έλλογη όρεξις: εν τε των λογιστικώ η βούλησις γίνεται (Π. ψ. ΙΙΙ 9, 432 b 5)

Ο σπουδαίος κανόνας και μέτρο επειδή μπορεί να αναγνωρίσει το αληθινό αγαθό.

**5.** **Ορισμός της ηθικής αρετής**

«Η αρετή συνιστά έξη σε σχέση με την προαίρεση που βρίσκεται σε κάποια μεσότητα προς εμάς και που ορίζεται μέσω του λόγου, δηλαδή μέσω εκείνου του λόγου με βάση τον οποίο θα την όριζε ο φρόνιμος.» (ΗΝ ΙΙ 6 1106 b 36-1107 a 2. Κόντος, σ. 88)